MAKRO จะไม่ผ่าน 43.50 บาท
MAKRO ในระยะสั้นราคาจะยังไม่ผ่าน 43.50 บาทถามว่าเพราะอะไรคำตอบคือ หากยังไม่ขายหุ้น PO ในส่วนที่ขายไม่หมด 130-140 ล้านหุ้นออกมา
MAKRO ในระยะสั้นราคาจะยังไม่ผ่าน 43.50 บาทถามว่าเพราะอะไรคำตอบคือ หากยังไม่ขายหุ้น PO ในส่วนที่ขายไม่หมด 130-140 ล้านหุ้นออกมา
6 ม.ค. 2565

“สยามแม็คโคร” MAKRO ในระยะสั้นราคาจะยังไม่ผ่าน 43.50 บาท
ถามว่าเพราะอะไร
คำตอบคือ หาก MAKRO ยังไม่ขายหุ้น PO ในส่วนที่ขายไม่หมด 130-140 ล้านหุ้นออกมา
ราคาหุ้นสยามแม็คโคร จะยังคงวนเวียนอยู่ในกรอบ 41.00-43.00 บาท ไปแบบนี้
ข้อมูลล่าสุด ตัวเลขฟรีโฟลต สยามแม็คโครน่าจะอยู่ประมาณ 13.5%
ยังต่ำกว่าที่กำหนดไว้คือ 15%
หากสยามแม็คโครต้องการที่จะเข้าคำนวณในดัชนี SET50
นั่นหมายความว่าเขาจะต้องขายหุ้น PO ในส่วนที่ยังเหลืออกมาให้ได้ เพื่อเพิ่มจำนวนฟรีโฟลตขึ้นมาเป็น 15%
แต่ว่ากันว่าตัวเลขที่ระดับ 15% นั้นอาจจะน้อยไป
มันอยู่ในระดับปริ่มน้ำ
ดังนั้น ตัวเลขฟรีโฟลตที่เหมาะสม จะต้องขึ้นมาอยู่บริเวณ 17%
แต่จำนวนหุ้น 130-140 ล้านหุ้นนั้น อาจไม่เพียงพอ
เพราะจำนวนหุ้นที่ระดับดังกล่าว จะทำให้ฟรีโฟลตขึ้นมาบริเวณ 15% เท่านั้น
จึงต้องปล่อยหุ้นออกมาให้ได้อย่างน้อย 200 ล้านหุ้น เพื่อให้ได้ระดับฟรีโฟลตที่ระดับ 17%
ส่วนราคาขายจะอยู่ที่ 43.50 บาท
นับจากที่สยามแม็คโครนำหุ้น PO เข้าซื้อขายในตลาดหลักทรัพย์ฯ จะพบว่า จำนวนหุ้นที่เทรดกันเฉลี่ยต่อวันเพียง 20-40 ล้านหุ้นเท่านั้น
สมมุติว่าหุ้น PO ที่ยังขายไม่ได้ เมื่อนำออกมาขาย และเข้ามาเทรดในตลาดหุ้น
หากเวลานั้นราคาหุ้น MAKRO อยู่ประมาณ 45.00 บาท
จำนวนหุ้น PO ที่เข้ามาใหม่ 200 ล้านหุ้น จะเข้าไปกดดันราคาหุ้นของของ MAKRO ณ เวลานั้นทันที
เพราะยอดเทรดเฉลี่ยต่อวันยังต่ำกว่าหุ้น PO ที่เข้ามาใหม่มีจำนวนมากกว่าค่าเฉลี่ยที่เทรดต่อวันอยู่สูงมาก
ราคาหุ้นเกิดการไดลูทหนักแน่นอน
เว้นแต่หุ้น MAKRO จะต้องเทรดจำนวนเฉลี่ยต่อวันมากกว่า 300-400 ล้านหุ้นนั่นแหละ
ราคาหุ้น MAKRO ถึงจะรอดจากราคาที่ถูกกดดันลงมา
ผ่านมาถึงตอนนี้ ยังไม่มีข่าวออกมาว่า สยามแม็คโครจะนำหุ้น PO ในส่วนที่เหลือออกมาขายเมื่อไหร่ และวิธีการอย่างไร
แต่คาดกันว่าน่าจะอยู่ภายใน 1-2 เดือนนี้
เพราะไม่เช่นนั้น อาจจะมีผลต่อการเข้าคำนวณดัชนีฯ ในรอบล่าสุด หรือครึ่งหลังปีนี้
เราจะเห็นว่านักวิเคราะห์ที่ศึกษาหุ้นสยามแม็คโคร ต่างแนะนำลงทุนในหุ้นตัวนี้ คือซื้อแล้ว “ถือ” เพื่อลงทุนระยะปานกลางไปถึงระยะยาว
ส่วนหากจะเล่นสั้น ก็ต้องเล่นรอบในกรอบ 41.00-43.00 บาท
มีคำถามต่อว่า แล้วราคาหุ้นจะลงไปต่ำกว่า 40.00 บาท หรือเปล่า
วิสัชนา… ไม่น่าจะเป็นเช่นนั้น
เพราะต้นทุนเฉลี่ยของบรรดากองทุนน่าจะอยู่บริเวณ 38.00-39.00 บาท
บรรดากองทุนไม่น่าจะยอมให้ราคาลงมาต่ำกว่านี้
อย่างเมื่อวันที่ 28 ธ.ค. 65 ที่ราคาหุ้น MAKRO ย่อตัวลงมาหลังนำหุ้น PO เทรดวันแรก และมาปิดที่ระดับ 40.00 บาท พบว่าเริ่มมีแรงซื้อกลับเข้ามา และดันราคาหุ้นขึ้นมาปิดในวันถัดมาที่ 41.75 บาท
มีข้อมูลเพิ่มเติมว่า
ในช่วงที่ MAKRO กำลังดำเนินการขายหุ้น PO
หลายกองทุนได้เข้าไปดักซื้อหุ้นสยามแม็คโครเอาไว้ เพราะเก็งกันว่า จะเข้าคำนวดัชนีฯ แน่นอน
แต่กลับไม่ได้เป็นเช่นนั้น
ทำให้กองทุนต้อง “ปรับพอร์ต” และขายหุ้นออกมาก่อน
ทำให้เป็นอีกแรงกดดันราคาหุ้นสยามแม็คโครในช่วงที่ผ่านมา นอกเหนือจากที่มีหลายกองทุนทยอยขายหุ้นสยามแม็คโครเพื่อบันทึกกำไรในปี 2564
อ้างจากข้อมูลของนักวิเคราะห์ต่างมองว่าปีนี้ผลประกอบการของ MAKRO กำไรจะเติบโตโดดเด่น
แม้ว่ากำไรของตัวของแม็คโครเอง อาจจะไม่ค่อยดีนัก
เพราะเป็นการขายส่ง มาร์จิ้นจะต่ำ
แต่สยามแม็คโครจะไปได้กำไรในส่วนของ “โลตัสส์” ที่มีอัตรามาร์จิ้นดีกว่า เข้ามาช่วยดันกำไรได้
ราคาเป้าหมายเฉลี่ยของ MAKRO อยู่ระหว่าง 50.00-52.00 บาท
ราคาปัจจุบันแม้จะมีอัพไซด์อยู่ราว ๆ 20%
แต่หากยังไม่ขายหุ้นในส่วนที่ต้องการเพิ่มฟรีโฟลตออกมา
ราคาหุ้น MAKRO ก็จะวนเวียนอยู่ในระดับปัจจุบัน
รายย่อยที่มีต้นทุน 43.50 บาท จะต้องหาทางซื้อเพื่อถัวเฉลี่ย
หรือไม่ก็ถือยาวอย่างที่นักวิเคราะห์แนะนำกัน